Enorm interesse for ny «Star Wars»-film
Det er Wall Street Journal som skriver dette. Ifølge Variety er dette det største forhåndssalget for en filmpremiere noensinne. Den slår også den første «Hunger Games»-filmen og viser at interessen for den nå snart 40 år gamle «Star Wars»-merkevaren fremdeles er enorm. LES: Norske «Star Wars»-fans tilbrakte natten i billettkø Den norske premieren på «Star Wars: The Force Awakens» finner sted den 16. desember klokken 10 om morgenen, to dager før den har premiere på kinoer i USA. Variety skriver videre at filmen antas å slå «Jurassic World» som den mest innbringende premierehelgen noensinne. Den spilte inn hele 208 millioner dollar - 1,8 millarder norske kroner - på sine første visningsdager. Samtidig er ikke julefilmene tradisjonelt de som trekker flest folk til kinosetene, og Variety minner om at ingen julefilm noensinne har innbrakt over 100 millioner dollar (863 millioner norske kroner). Spenning ligger det også rundt varigheten av en publikumssuksess. Den mest innbringende filmen noensinne, «Avatar», hanket inn «bare» 77 millioner dollar (665 millioner norske kroner), men endte på eventyrlige 750 millioner dollar (6,4 milliarder norske kroner), skriver Variety. «Star Wars: The Force Awakens» er den syvende filmen i «Star Wars»-serien, og den første i en planlagt trilogi. I hovedrollene finner vi blant andre Harrison Ford, Carrie Fisher, Mark Hamill og Max von Sydow.
«StarWars: The Force Awakens» sørger for en historisk forhåndsinteresse og har allerede solgt billetter i USA for 430 millioner kroner i underkant av én måned før premieren.